《瓦角村山路见奇石》
清代·张端亮

娲鼎何年泼余汁，化作狰狰神虎立。风雷一啸破溟濛，山鬼野狐应夜泣。

耸肩侧视几回痴，百窍玲珑琢削奇。玉裂冰纹苔绣铁，祗留皴法米家知。

高呼石丈石无语，石若有情应共吐。何事空山老岁华，暮迎秋月朝秋雨。

爱而不忍便弃捐，以手拍之声铿然。谁信神奇有如此，故令冷落伴荒烟。

我不能谈经令汝头自点，又不能大袖纳汝避俗眼。

振袍且下深深拜，从此相思知不浅。

作者简介：（1645—1742）云南蒙化人，字寅揆，号退庵。康熙八年举人，官潍县知县。有《抚松吟集》。